b'\n_START_ARTICLE_\nK\xc3\xa4\xc3\xa4nn\xc3\xb6salan asiantuntijat\n_START_PARAGRAPH_\nK\xc3\xa4\xc3\xa4nn\xc3\xb6salan asiantuntijat KAJ ry (ruots. \xc3\x96vers\xc3\xa4ttningsbranschens experter KAJ rf) on k\xc3\xa4\xc3\xa4nt\xc3\xa4jien, tulkkien ja muiden monikielisen viestinn\xc3\xa4n asiantuntijoiden ammattij\xc3\xa4rjest\xc3\xb6. Se valvoo j\xc3\xa4sentens\xc3\xa4 etuja, kuten ty\xc3\xb6ehtoja ja palkkausta sek\xc3\xa4 edist\xc3\xa4\xc3\xa4 ja kehitt\xc3\xa4\xc3\xa4 alan koulutusta. Lis\xc3\xa4ksi j\xc3\xa4rjest\xc3\xb6 pyrkii kohottamaan ammattikunnan arvostusta._NEWLINE_KAJ on yksi Akavan Erityisalat ry:n 25 j\xc3\xa4senyhdistyksest\xc3\xa4.\n_START_SECTION_\nHistoria\n_START_PARAGRAPH_\nKAJ aloitti toimintansa K\xc3\xa4\xc3\xa4nt\xc3\xa4jien ammattij\xc3\xa4rjest\xc3\xb6 -nimell\xc3\xa4 marraskuussa 1979, kun vuonna 1974 perustettu Diplomikielenk\xc3\xa4\xc3\xa4nt\xc3\xa4j\xc3\xa4t ry (DKK ry) ja vuonna 1975 perustettu Virka- ja ty\xc3\xb6sopimussuhteiset kielenk\xc3\xa4\xc3\xa4nt\xc3\xa4j\xc3\xa4t ry (VTSK ry) p\xc3\xa4\xc3\xa4ttiv\xc3\xa4t yhdisty\xc3\xa4 yhdeksi j\xc3\xa4rjest\xc3\xb6ksi. Syntyi ammattij\xc3\xa4rjest\xc3\xb6 ajamaan k\xc3\xa4\xc3\xa4nt\xc3\xa4jien ja tulkkien ammatillisia etuja. K\xc3\xa4\xc3\xa4nt\xc3\xa4jien ammattij\xc3\xa4rjest\xc3\xb6 liittyi Akavan Erityisalojen Keskusliittoon (nykyinen Akavan Erityisalat) vuosien 1979 ja 1980 vaihteessa. Vuonna 2009 j\xc3\xa4rjest\xc3\xb6 muutti nimens\xc3\xa4 K\xc3\xa4\xc3\xa4nn\xc3\xb6salan asiantuntijat KAJ:ksi.\n_START_SECTION_\nEdunvalvonta\n_START_PARAGRAPH_\nKAJ toimii k\xc3\xa4\xc3\xa4nn\xc3\xb6salan edunvalvojana huolehtien alalla ty\xc3\xb6skentelevien asemasta ty\xc3\xb6el\xc3\xa4m\xc3\xa4ss\xc3\xa4. Sen keskeisi\xc3\xa4 tavoitteita on etenkin pyrkimys nostaa alan arvostusta ja sit\xc3\xa4 kautta k\xc3\xa4\xc3\xa4nt\xc3\xa4jien palkkatasoa._NEWLINE_Edunvalvontaa KAJ hoitaa vaikuttamalla lains\xc3\xa4\xc3\xa4d\xc3\xa4nn\xc3\xb6n ja s\xc3\xa4\xc3\xa4nn\xc3\xb6sten valmisteluun sek\xc3\xa4 tukemalla Akavan Erityisaloja ty\xc3\xb6el\xc3\xa4m\xc3\xa4n kehitt\xc3\xa4miseen liittyviss\xc3\xa4 kysymyksiss\xc3\xa4. KAJ ja Akavan Erityisalat toimivat yhteisty\xc3\xb6ss\xc3\xa4 my\xc3\xb6s muun muassa laatimalla oppaita ja suosituksia j\xc3\xa4senilleen._NEWLINE_KAJ antaa j\xc3\xa4senilleen palkkaneuvontaa ja on yhdess\xc3\xa4 Akavan Erityisalojen kanssa laatinut v\xc3\xa4himm\xc3\xa4ispalkkasuosituksen yksityisell\xc3\xa4 sektorilla toimiville k\xc3\xa4\xc3\xa4nt\xc3\xa4jille. J\xc3\xa4senille tarkoitettu suositus m\xc3\xa4\xc3\xa4ritt\xc3\xa4\xc3\xa4 v\xc3\xa4himm\xc3\xa4ispalkan vaihteluv\xc3\xa4lin kolmelle eri vaativuusluokalle.\n_START_SECTION_\nKoulutuspolitiikka ja t\xc3\xa4ydennyskoulutus\n_START_PARAGRAPH_\nKAJ on laatinut vuosille 2008\xe2\x80\x932012 koulutuspoliittisen ohjelman, jossa pohditaan, millaisia k\xc3\xa4\xc3\xa4nt\xc3\xa4ji\xc3\xa4 ja tulkkeja tarvitaan ja mit\xc3\xa4 vaatimuksia ty\xc3\xb6el\xc3\xa4m\xc3\xa4 asettaa heille sek\xc3\xa4 alan koulutukselle tulevaisuudessa._NEWLINE_KAJ:n koulutuspolitiikan t\xc3\xa4rkeit\xc3\xa4 kysymyksi\xc3\xa4 ovat k\xc3\xa4\xc3\xa4nn\xc3\xb6stieteen s\xc3\xa4ilyminen itsen\xc3\xa4isen\xc3\xa4 p\xc3\xa4\xc3\xa4aineena, osaamisen varmistaminen sek\xc3\xa4 koulutuksen rahoituksen kehitt\xc3\xa4minen._NEWLINE_KAJ ry ja Akavan Erityisalat my\xc3\xb6s tarjoavat j\xc3\xa4senilleen koulutusta, joka tukee toimintaa ty\xc3\xb6el\xc3\xa4m\xc3\xa4ss\xc3\xa4. KAJ j\xc3\xa4rjest\xc3\xa4\xc3\xa4 my\xc3\xb6s erilaisia k\xc3\xa4\xc3\xa4nn\xc3\xb6salan tapahtumia yhdess\xc3\xa4 Suomen k\xc3\xa4\xc3\xa4nt\xc3\xa4jien ja tulkkien liiton (SKTL) sek\xc3\xa4 Suomen k\xc3\xa4\xc3\xa4nn\xc3\xb6stoimistojen liiton (SKTOL) kanssa, esimerkiksi jokasyksyisen kansainv\xc3\xa4lisen k\xc3\xa4\xc3\xa4nt\xc3\xa4jien p\xc3\xa4iv\xc3\xa4n yhteydess\xc3\xa4 toteutettavan tapahtuman seminaareineen.\n_START_SECTION_\nTietoa j\xc3\xa4senist\xc3\xb6st\xc3\xa4\n_START_PARAGRAPH_\nKAJ:n j\xc3\xa4senist\xc3\xa4 68\xc2\xa0% on suorittanut ylemm\xc3\xa4n korkeakoulututkinnon. Alemman korkeakouluasteen tutkinnon on suorittanut 28\xc2\xa0% j\xc3\xa4senist\xc3\xb6st\xc3\xa4 (mukaan lukien mm. diplomikielenk\xc3\xa4\xc3\xa4nt\xc3\xa4j\xc3\xa4t). Muun tasoisia (mm. ulkomailla suoritetut tutkinnot) tutkintoja on 4\xc2\xa0%:lla j\xc3\xa4senist\xc3\xa4 (helmikuu 2008).\n_START_SECTION_\nYleisimm\xc3\xa4t ty\xc3\xb6teht\xc3\xa4v\xc3\xa4t\n_START_PARAGRAPH_\nKAJ:n j\xc3\xa4senist\xc3\xa4 33\xc2\xa0% ty\xc3\xb6skentelee k\xc3\xa4\xc3\xa4nt\xc3\xa4j\xc3\xa4n\xc3\xa4 tai tulkkina tai molemmissa teht\xc3\xa4viss\xc3\xa4. Tyypillisimpi\xc3\xa4 teht\xc3\xa4v\xc3\xa4nimikkeit\xc3\xa4 ovat mm. k\xc3\xa4\xc3\xa4nt\xc3\xa4j\xc3\xa4, tulkki, tekninen kirjoittaja ja projektip\xc3\xa4\xc3\xa4llikk\xc3\xb6. Lis\xc3\xa4ksi monet j\xc3\xa4senist\xc3\xa4 ty\xc3\xb6skentelev\xc3\xa4t sek\xc3\xa4 dokumentoinnin ja lokalisoinnin, ett\xc3\xa4 viestinn\xc3\xa4n ja viennin eri teht\xc3\xa4viss\xc3\xa4._NEWLINE_J\xc3\xa4senist\xc3\xa4 72\xc2\xa0% ty\xc3\xb6skentelee yksityisell\xc3\xa4 sektorilla. P\xc3\xa4\xc3\xa4asiallisia ty\xc3\xb6llist\xc3\xa4ji\xc3\xa4 yksityisell\xc3\xa4 sektorilla ovat k\xc3\xa4\xc3\xa4nn\xc3\xb6spalveluja ja kielikoulutusta tarjoavat yritykset mutta my\xc3\xb6s lokalisointipalveluja ja teknist\xc3\xa4 dokumentointia ja kirjoittamista tarvitsevat ja tarjoavat yritykset._NEWLINE_Julkishallinto eli valtio ja kunnat ty\xc3\xb6llist\xc3\xa4\xc3\xa4 noin 25\xc2\xa0% j\xc3\xa4senist\xc3\xa4.\n_START_SECTION_\nKajawa\n_START_PARAGRAPH_\nKAJ ry:ll\xc3\xa4 on oma j\xc3\xa4senlehtens\xc3\xa4 Kajawa. Lehti k\xc3\xa4sittelee KAJ:n j\xc3\xa4senkunnalle keskeisi\xc3\xa4 yhteiskunnallisia ja ty\xc3\xb6el\xc3\xa4m\xc3\xa4n kysymyksi\xc3\xa4 sek\xc3\xa4 oman ammattikunnan keskeisi\xc3\xa4 asioita. Nelj\xc3\xa4 kertaa vuodessa ilmestyv\xc3\xa4 Kajawa jaetaan kaikille KAJ:n varsinaisille j\xc3\xa4senille sek\xc3\xa4 tiedotusj\xc3\xa4senille. J\xc3\xa4senlehte\xc3\xa4 voi my\xc3\xb6s lukea KAJ:n nettisivuilla.'